Aafuu tot das Büechli natüürli mitem Bund. Aber wils dr hüttig Bund anä achtzächevierzg ja nuch gar nüd ggii hätt, isch nüd dr Bundesrat dinne, nei, es isch dr Vorort: «Für das Jahr 1840 ist der Stand Zürich eidgenössischer Vorort», läsemer, und als Allererschte isch drum dr Presidänt vu dr Tagsatzig ufgfüert: «Se. Exzellenz Herr v. Muralt, Hans Konrad, Amtsbürgermeister in Zürich.» Drnaa chunt dr «Staatsrath des Vorortes Zürich» und glii drufabe di «Eidgenössische  Kanzlei». Kanzler isch immerhi kä Zürcher gsii: «Tit. Herr Amryhn, Joseph Karl Franz, von Luzern», heissts da nämmli, und dr Archivar isch vu Bärn gsii: «Tit. Herr Wild, Karl» (öppe gar ä usgwanderete Mitlööder?). Drnaa wirt ä Wiil das hööch Militär abegriemlet: «Eidgenössischer Generalstab», aagfange bim «Oberstquartiermeister Dufour, Wilh. Heinrich», wo ja dä sibe Jahr schpeeter General im Sonderbundschrieg worde isch. Hiesigi hani dä aber au bi de Öberschtig kei gfunde, abgsee vum Dominik Gmür, wo dä anä  sibenevierzgi bi sich diheimed z Schänis unde punggto Landsgmeipschluss für di nüü Bundesoornig di entscheidend Rolle gschpilt hätt. Erscht i dr Kolonne «Oberstlieutenante» chunt dä ä «König, Balthasar, von Ennenda» vor. Mir isch deer nüd gläufig, aber für öppis hämmer ja gleerneti Historiker (bim Winterler schtaat, er heig dä im Sonderbundschrieg sogar ä Brigade gefüert).